วิตกจีนลดค่าเงินหยวนฉุดตลาดหุ้นยุโรปปิดร่วง
ตลาดหุ้นยุโรปปิดร่วงลงอย่างหนักเมื่อคืนนี้ (12 ส.ค.) เนื่องจากนักลงทุนวิตกกังวลว่าการลดค่าเงินหยวนของจีนอาจจะส่งผลกระทบต่อบริษัทยุโรปที่ต้องพึ่งพาการส่งออกสินค้าไปยังประเทศจีน นอกจากนี้ การลดค่าเงินหยวนยังสะท้อนให้เห็นถึงการชะลอตัวของเศรษฐกิจจีน 
13 ส.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 2.7% ปิด (12 ส.ค.) ที่ 382.99 จุด, ดัชนี DAX ตลาดหุ้นเยอรมันปิดที่ 10,924.61 จุด ร่วงลง 369.04 จุด หรือ -3.27%, ดัชนี FTSE 100 ตลาดหุ้นลอนดอนปิดที่ 6,571.19 จุด ลดลง 93.35 จุด หรือ -1.40% และดัชนี CAC-40 ตลาดหุ้นฝรั่งเศสปิดที่ 4,925.43 จุด ดิ่งลง 173.60 จุด หรือ -3.40%
ตลาดหุ้นยุโรปปิดร่วงลงต่อเนื่องจากวันอังคาร เนื่องจากนักลงทุนยังคงตื่นตระหนกต่อข่าวการปรับลดค่าเงินหยวนของจีน โดยเงินหยวนร่วงลงอย่างหนักในวันอังคารและวันพุธ ขณะที่ทางการจีนระบุว่าการตัดสินใจดังกล่าวเป็นการปรับปรุงระบบการกำหนดอัตราค่ากลางสกุลเงิน เพื่อให้อัตราแลกเปลี่ยนสกุลเงินหยวนเมื่อเทียบกับดอลลาร์สหรัฐสามารถสะท้อนสถานการณ์ในตลาดได้ดียิ่งขึ้น
นักลงทุนกังวลว่าการลดค่าเงินหยวนของจีนอาจจะส่งผลกระทบต่อบริษัทยุโรปที่ต้องพึ่งพาการส่งออกสินค้าไปยังประเทศจีน ด้านนักวิเคราะห์ตั้งข้อสังเกตุว่า การปรับลดค่าเงินหยวนเป็นหนึ่งในมาตรการกระตุ้นเศรษฐกิจ หลังจากที่จีนเปิดเผยตัวเลขส่งออกที่ซบเซาในช่วงสุดสัปดาห์ที่ผ่านมา
หุ้นกลุ่มรถยนต์ถูกกระหน่ำขายอย่างหนัก นำโดยหุ้นบีเอ็มดับเบิลยู และหุ้นเดมเลอร์ ซึ่งส่งผลให้ดัชนีหุ้นกลุ่มรถยนต์ที่คำนวณในดัชนี Stoxx 600 ดิ่งลงรุนแรงถึง 7.9%, หุ้นเฮงเคล ซึ่งเป็นผู้ผลิตแชมพูชวาร์ซคอฟ ร่วงลง 9% หลังจากบริษัทเปิดเผยผลประกอบการไตรมาส 2 ที่น้อยกว่าการคาดการณ์ ขณะที่เกเบอริต ผู้ผลิตระบบการวางท่อในห้องอาบน้ำ ปรับตัวลง 6% หลังจากบริษัทเปิดเผยยอดขายที่น้อยกว่าการคาดการณ์ของนักวิเคราะห์